KIRJALLINEN KYSYMYS E-3524/00

esittäjä(t): Erik Meijer (GUE/NGL), Bob van den Bos (ELDR), Theodorus Bouwman (Verts/ALE), Ria Oomen-Ruijten (PPE-DE) ja Toine Manders (ELDR) komissiolle

(13. marraskuuta 2000)

Aihe: Kapasiteettivajaus rajat ylittävässä poliisitoiminnassa Alankomaiden Etelä-Limburgin alueella ja sen läheisyydessä

1. Onko komissio tietoinen Alankomaiden hallituksen ehdottamasta poliisivoimien uudelleenjaosta Alankomaiden 25:n poliisialueen kesken, jonka mukaan ei-länsimaista alkuperää olevien ulkomaisten asukkaiden osuus väestöstä ja kaupunkilaistuminen saavat suuremman painoarvon määritettäessä poliisivoimien vahvuutta alueella, mistä on seurauksena, että Etelä-Limburgin poliisialueella 370 poliisia menettää työpaikkansa?

2. Onko komissio tietoinen siitä, että Alankomaiden Etelä-Limburgin alue, johon Maastrichtin ja Heerlenin kaupungit kuuluvat, on lähes kokonaan Belgian ja Saksan maaperän ja niihin kuuluvien Aachenin, Liègen ja Hasseltin kaupunkien ympäröimä, mikä ilmenee tavassa, jolla rikollisuus on alueella järjestäytynyt ja jonka vuoksi olisi hyödyllistä ottaa myös muut kuin kotimaiset näkökohdat huomioon tarvittavien poliisivoimien suuruutta arvioitaessa?

3. Voiko komissio vahvistaa, että Etelä-Limburgin poliisivoimien vastuu rajat ylittävien huumekuljetusten pysäyttämisestä tai seuraamisesta on aiempaa suurempi, jonka johdosta työmäärä on suhteellisen suuri, koska kyseisellä raja-alueella esiintyy paljon yrityksiä valmistaa ekstaasi-huumetta ja lisäksi Saksan ja Belgian poliisit pyytävät usein auttamaan rajat ylittävän rikollisuuden torjumisessa?

4. Voiko komissio kertoa katsooko se, että Alankomaiden hallituksen suunnittelema toimenpide johtaisi siihen, että kyseisellä tiheästi asutulla raja-alueella olisi jatkossa huomattavasti pienemmät poliisivoimat kuin ne olisivat, jos Alankomaiden Etelä-Limburgin alue, Belgian Limburgin ja Liègen läänit ja Saksan Nordrhein-Westfalenin osavaltioon kuuluvat rajahallintopiirit (Kreise) muodostaisivat yhtenäisen alueen sekä Belgian, Saksan että Alankomaiden poliisivoimien jakojärjestelmässä?

5. Pitääkö komissio mahdollisena sitä, että se yhdessä poliisiasioista vastaavien kansallisten, alueellisten ja paikallisten viranomaisten kanssa osallistuu poliisin suojelun vähimmäistasoa koskevien riippumattomien normien kehittämiseen tällä ja Euroopan unionin muilla raja-alueilla?

António Vitorinon komission puolesta antama vastaus

(17. tammikuuta 2001)

1. Alankomaiden viranomaiset eivät ole virallisesti ilmoittaneet komissiolle tästä ehdotuksesta. Kuten arvoisat parlamentin jäsenet tietävät, poliisivoimien ja niiden talousarviovarojen jakaminen sekä jaon perusteena käytettävistä muuttujista päättäminen kuuluvat jäsenvaltioiden toimivaltaan.

2. Saksan, Belgian ja Alankomaiden hallitusten asiana on päättää siitä, miten rajat ylittävää rikollisuutta torjutaan näillä alueilla. Tältä osin komissio muistuttaa, että Euroopan unionista tehdyn sopimuksen 29 artiklassa kehotetaan jäsenvaltioiden poliisi- ja tulliviranomaisten väliseen tiiviimpään yhteistyöhön rikollisuuden torjunnan tehostamiseksi.

3. Komissio on tietoinen siitä, että rajat ylittävät huumekuljetukset muodostavat ongelman tällä rajaseudulla. Asianomaisten jäsenvaltioiden olisi tämän vuoksi tärkeää varmistaa tehokas yhteistyö myös tällä alalla. Kaakkois-Brabantin poliisialueella Alankomaissa on perustettu erityinen monialainen yksikkö (synteettisten huumeiden yksikkö), jonka tehtävänä on käsitellä synteettisiin huumeisiin (kuten ekstaasi-huumeeseen) liittyviä ongelmia.

4. Komissiolla ei ole käytettävissään tietoja, joiden perusteella se voisi vastata tähän kysymykseen.

5. Komissio katsoo, että toistensa naapureina olevien jäsenvaltioiden olisi toimittava poliisiasioissa tiiviissä yhteistyössä. Tämä koskee erityisesti rajaseutuja. Yhtenä toimivana esimerkkinä voidaan mainita Saksan ja Ranskan poliisi- ja tulliviranomaisten äskettäinen yhteistyö maiden välisellä rajaseudulla, joka ulottuu Luxemburgista Sveitsiin. Komissio haluaa kiinnittää huomiota myös poliisi- ja tulliyhteistyötä koskevaan yhteisön ohjelmaan (Oisin), josta myönnetään rahoitustukea jäsenvaltioiden välisiin käytännön yhteistyöhankkeisiin. Ohjelman avulla voidaan siten tukea poliisiyhteistyön rakenteellista tehostamista unionin rajaseuduilla.